Brian Mikkelsen (KF), 2007-01-11:
Den her debat har endnu en gang vist, synes jeg i hvert fald, at man kan konstatere, at der hos alle Folketingets partier er et stort flot engagement bag hele biblioteksvæsenet.
Det er jeg selvfølgelig som kulturminister meget glad for at kunne konstatere.
Den store interesse, som bl.a. har vist sig fra borgernes side i den her sag, understreger jo også, at de produkter, som bibliotekerne leverer, er særdeles efterspurgte.
Det gælder både bibliotekernes klassiske kerneydelse, som vi har været inde på her, altså bogen, de nye digitale tilbud og de lidt mere uhåndgribelige tilbud, som jeg ikke synes har været vendt så meget her, nemlig biblioteket som en lokal kulturinstitution i samfundet.
Jeg forstår godt, at den umiddelbare reaktion i de kredse, som er engageret i folkebibliotekernes fremtid, er bekymring.
Det er ikke så mærkeligt, når man ser de oplysninger, der foreligger om reduktion og nedlæggelser.
Men som jeg også kom ind på tidligere, og som flere andre ordførere har været inde på her i dag, er det altså ikke en entydig negativ udvikling, at der nedlægges betjeningssteder, hvis det vel at mærke betyder, at kommunerne i stedet udvikler andre, bedre og mere tidssvarende tilbud til borgerne.
Vi skal jo også huske på, at lukningen af biblioteksfilialer er udtryk for en lang historisk udvikling og har fundet sted over en årrække, fordi bibliotekerne gradvis har tilpasset sig vidensamfundets betingelser, hvor en række biblioteksydelser er blevet mere digitale.
Til gengæld må jeg så også sige, at det er skuffende, hvis Biblioteksforeningens tal for de kommende prioriteringer på biblioteksområdet viser sig at holde stik.
Det ser jo unægtelig ud til, at der er sket markante reduktioner i økonomien, og det synes jeg er særlig bekymrende set i lyset af, at kommunerne jo fik tilført en markant saltvandsindsprøjtning ved den sidste store revision af biblioteksloven.
Det er penge, som vi desværre ikke rigtig kan finde i de kommunale prioriteringer til bibliotekerne, men som ser ud til at være brugt til andre ting.
Nu skal de nye kommuner lige have lov til at komme i gang med arbejdet også på det her område, men det er vigtigt, at vi får skabt et godt overblik over, hvordan udviklingen bliver i de kommende år.
Derfor har jeg bedt Biblioteksstyrelsen om nøje at følge udviklingen i det generelle biblioteksudbud, herunder kommunalreformens konsekvenser for borgernes lige adgang til folkebibliotekernes ydelser.
Jeg vil naturligvis sørge for, at de politiske partier løbende bliver orienteret herom.
Endelig vil jeg fremhæve, at vi fra statslig side har et ansvar for at sikre en overordnet strategisk nytænkning af biblioteksområdet.
Jeg nævnte i min tale det forhold, at udviklingen af de digitale ydelser i væsentlig grad har ændret borgernes udnyttelse af bibliotekerne.
Udviklingen hen imod større enheder, som viser sig ved fusioner både på det kommunale område og på forsknings- og uddannelsesområdet, samt regeringens globaliseringsstrategi for udvikling af Danmark som et førende vidensamfund, stiller biblioteket over for nye og store udfordringer.
Derfor vil jeg også slutte af med at takke SF for den her forespørgselsdebat, som jeg synes har været vigtig og relevant.
Vi vil også følge op på det, både ved at komme i samråd i udvalget, som hr. Ole Sohn bad om, og ved at Biblioteksstyrelsen meget nøje vil følge udviklingen.
Biblioteksstyrelsen har også igangsat og vil følge op på den strategiske nytænkning for det samarbejdende danske biblioteksvæsen, så der fremover sikres et biblioteksudbud af høj, høj kvalitet i Danmark.
Tak til forespørgerne.
Jeg synes, at det har været en nødvendig, nyttig og relevant debat.